Forespørgsel til skriftlig besvarelse E-001318/2021

til Kommissionen

jf. forretningsordenens artikel 138

Caterina Chinnici (S&D), David Lega (PPE), Hilde Vautmans (Renew), Franco Roberti (S&D), Pietro Bartolo (S&D), Patrizia Toia (S&D), Giuliano Pisapia (S&D), Pina Picierno (S&D), Pierfrancesco Majorino (S&D), Giuseppe Ferrandino (S&D), Brando Benifei (S&D), Simona Bonafè (S&D), Alessandra Moretti (S&D), Massimiliano Smeriglio (S&D), Irene Tinagli (S&D), Milan Brglez (S&D), Laurence Farreng (Renew), Elissavet Vozemberg-Vrionidi (PPE), Cyrus Engerer (S&D), Frances Fitzgerald (PPE), Izaskun Bilbao Barandica (Renew), Nathalie Loiseau (Renew), Stelios Kympouropoulos (PPE), Karen Melchior (Renew), Marie-Pierre Vedrenne (Renew), Katrin Langensiepen (Verts/ALE)

Om: Seksuel vold mod børn som krigsvåben i konfliktområder

Som en del af sin kampagne "Stop krigen mod børn" har Red Barnet for nylig offentliggjort en rapport med titlen "Weapon of War: Sexual Violence against Children in Conflict"[[1]](#footnote-0) (Krigsvåben: seksuel vold mod børn i konflikter), som viser, at der på verdensplan bor 426 millioner børn i konfliktområder. 72 millioner af disse børn, eller et ud af seks, bor inden for 50 kilometer fra konfliktområder, hvor væbnede grupper eller styrker i 2019 begik seksuel vold mod børn. I 1990 var dette tal 8,5 millioner.

I sammenligning med for 30 år siden er risikoen for, at børn i konfliktområder oplever seksuel vold begået af væbnede grupper eller styrker, steget til det tidobbelte, navnlig i Yemen, Somalia, Irak, Syrien, Colombia og Sydsudan. Voldtægt, seksuelt slaveri, prostitution, påtvungen graviditet, sterilisering og tvungne aborter, kønslemlæstelse, seksuelt misbrug og tortur begået af væbnede grupper er blevet reelle krigsvåben.

I lyset af den forestående offentliggørelse af EU-strategien for børns rettigheder (2021-2024), særligt med hensyn til dens eksterne dimension:

1. Hvilke specifikke foranstaltninger agter Kommissionen at forfølge for at styrke dataindsamling, sætte ind over for årsagerne til og bekæmpe straffriheden for denne tragedie?

2. Hvordan agter Kommissionen at støtte de tjenester, der leveres af ikkestatslige organisationer, som opererer i disse højrisikoområder?

Støttes af et medlem[[2]](#footnote-1)

1. https://resourcecentre.savethechildren.net/library/weapon-war-sexual-violence-against-children-conflict [↑](#footnote-ref-0)
2. Denne forespørgsel støttes af et andet medlem end forespørgerne: Olivier Chastel (Renew) [↑](#footnote-ref-1)